દેશમાં બેંકો સાથે કૌભાંડ કરનારાઓનો રાફડો ફાટી નીકળ્યો હોય તેવી સ્થિતિ છે ત્યારે જ વડોદરાના ભટનાગર બંધુઓ બાદ ગુજરાતના કૌભાંડી આશિષ જોબનપુત્રાએ બેંકો સાથે આચરેલા રૂ. ૮૦૪ કરોડના લોન કૌભાંડમાં EDએ તેની મુંબઇ નરીમાન પોઇન્ટ સ્થિત રિજેન્ટ ચેમ્બરની ઓફિસ અને અમદાવાદ સી.જી. રોડ પરના નિકુંભ કોમ્પલેક્ષમાં આવેલી મિલકત સહિત રૂ. ૧૪.૫૦ કરોડની પ્રોપર્ટી ટાંચમાં લઇને વધુ તપાસ આદરી છે. જોકે, કોઇ પણ કૌભાંડીનું કૌભાંડ ખૂલે તે પહેલાં તે વિદેશમાં સેટ થઇ જતો હોય છે. જેમાં માલીયા, નિરવ મોદી, મેહુલ ચોકસી બાદ હવે આશિષ જોબનપુત્રાનું નામ પણ ઉમેરાયું છે. સેન્ટ્રલ એજન્સીઓની તપાસ શરૂ થતાં જ જોબનપુત્રા પરિવાર સાથે અમેરિકામાં સેટલ થઇ ગયો છે.